钦定古今图书集成/方舆汇编/职方典/第1470卷 > 《重修崇圣寺记》吴鹏
## 钦定古今图书集成/方舆汇编/职方典/第1470卷 > 《重修崇圣寺记》吴鹏

南中梵刹之胜，在苍山洱水，苍洱之胜在崇圣一寺。
雪峦万仞，镂银洒翠，峙于其后；碧波千顷，蓄黛渟膏，
潴于其前。层台飞阁，绀殿朱楼，接甍连幢，交辉萃影，
与晴岚暮霭掩映蔽亏于松杉梧竹之间，令人一望
而神爽飞翔，翛然有遗世绝尘之意。寺门三塔，亭亭
玉柱，直上干云，此寰中之仅见者也。危楼百尺，鸿钟
在悬，声闻百里，鲜有其匹。塔顶有《铁记》云：“贞观六年
尉迟敬德监造。”则知玆寺其来久远。元世祖南征，驻
跸于兹，敕土长段氏重修。五百年来，颓圮殆尽。郡人
李内翰中谿氏率其子弟，罄其家赀，竭力兴复。盖自
嘉靖壬寅经始，至今癸亥，乃得讫工。凡三阁、七楼、九
殿、百厦，其位置之向背，基砌之崇卑，片瓦寸木，皆出
李公之擘画。释迦殿九楹，为寺之主。殿主殿之后，曰
“现瑞”，曰“毘卢”，曰“极乐”，曰“龙华”，皆梯磴而上，伟丽深窈，
巍巍金像，互相辉耀。由左之瑞鹤门而入，则有不二
仙幌、天门、清都瑶台、元元三清之境。旁出则有斗母、
三元、玉虚之宫，般若之台。由右总持门而入，则有般
若、华严、南泉、圆通、兜率、大士、雨花诸院，至其最高处，
明有月波楼、艳雪台焉，此寺之大致也。李公勤劳，首
尾二十馀年，暑笠雨蓑，曾无倦色。盖至是而苍洱之
胜，始有归宿之地矣。微李公则山水有遗憾焉。昔唐
人纂《十道图》，以润之栖霞、台之国清、荆之玉泉、济之
灵岩，为四绝。若较其形胜，恐四寺有所不及也。惜其
僻在西陲，轺幰鲜经，骚墨寡及，所幸挺灵锺秀，得若
人以发挥之，兹固造物者默有意于其间矣。余昔督
学南中，尝与李公同游，赋诗，乘月而归。至今时或梦
见，适承书来，欲余作记。余掩书回首，不觉洒然如执
热者之濯清泉。因瀹茶剪烛，遂记昔年所见与今所
成就之大略，以为《寺记》云。